《送戴少司马南归 其一》
清代·邵懿辰

五更淅淅鲈江雨，青山入梦神先舞。一身乞得一家惊，忽把衣先挂神武。

妻孥童仆何足计，独绕庭阶心口语。诸公自是廊庙人，老子归作湖山主。

山麋泽鹭野心性，强著金珰无太苦。居然漫叟返丘园，尚惜朝衫带尘土。

白蘋黄叶满江风，饱饭船窗听鸣橹。不惜人呼老画师，身入画中谁画取。

沧波淼淼一扁舟，卧看秋渔收晚罟。

作者简介：邵懿辰，字位西，仁和人。道光辛卯举人，历官刑部员外郎，殉难。有《半岩庐集》。